लगभग सौ साल पहले पूर्व राष्ट्रपति वॉरेन हार्डिंग की लिखी गई ये चिट्ठियां सेक्स से जुड़े शब्दों की वजह से इंटरनेट पर वायरल हो गई हैं. इन पत्रों में बेहद खुली भाषा का प्रयोग किया गया है और न्यूयॉर्क टाइम्स अख़बार का दावा है कि किसी राष्ट्रपति के हाथों लिखे गए ये सबसे कामुक पत्र हैं.इन पत्रों में क्या लिखा गया है और क्यों हो रही है इनकी चर्चाहार्डिंग ने ये पत्र ओहायो राज्य में रहनेवाली अमरीकी महिला कैरी फ़ुल्टन फ़िलिप्स को 1910-1920 के दौरान लिखे थे. तब वो अमरीकी कांग्रेस में सीनेटर थे.हार्डिंग 1921 से 1923 तक अमरीका के राष्ट्रपति रहे और कार्यकाल के दौरान ही उनकी मौत हो गई. उनकी गिनती अबतक के सबसे नाकामयाब राष्ट्रपतियों में होती है और उनके प्रशासन पर भ्रष्टाचार के भी आरोप थे.इंटरनेट पर इन चिट्ठियों की चर्चा फ़िलहाल सिर्फ़ उसकी भाषा की वजह से हो रही है. इसमें उन्होंने अपने गुप्तांग का नाम “जेरी” रखा हुआ है और जेरी का अक्सर ज़िक्र किया गया है.एक पत्र में उन्होंने लिखा है, “जेरी की तरफ़ से क्रिसमस की शुभकामनाएं. अगर मैं आया तो वो भी आएगा. क्या उसका स्वागत होगा?”अमरीकी टीवी कॉमेडी शो में भी इन पत्रों का ख़ासा ज़िक्र हो रहा है.फ़िलिप्स के साथ हार्डिंग की मुलाक़ात 1905 में हुई थी. वो उनके सबसे करीबी दोस्त की पत्नी थीं और ये रोमांस उनके राष्ट्रपति बनने तक जारी रहा.राष्ट्रपति हार्डिंग के प्रेमप्रसंग के बारे में अफ़वाहें तो उनके कार्यकाल के दौरान भी थीं लेकिन ये पत्र सबसे पहले 1964 में इतिहासकार फ्रांसिस रसेल के हाथ लगे. उस समय हार्डिंग परिवार ने मुकदमा दायर करके उनके प्रकाशन पर रोक लगा दी थी.इन चिट्ठियों को हासिल करने के बाद हार्डिंग के परिवार ने इन्हें 'लाइब्रेरी ऑफ़ कांग्रेस' को इस शर्त के साथ दिया था कि उन्हें 50 साल तक सीलबंद रखा जाएगा.हाल के बरसों में इन पत्रों को संभालने की ज़िम्मेदारी लाइब्रेरी ऑफ़ कांग्रेस में कैरेन लिन फ़िमिया की थी.कैरेन फ़िमिया ने बीबीसी को बताया कि अगर लोग प्रेमालाप वाले हिस्सों से हटकर इन्हें पढ़ें तो इनमें प्रथम विश्व युद्ध में अमरीकी चुनौतियों के बारे में काफ़ी रोचक जानकारी है.एक पत्र में हार्डिंग को जर्मनी के साथ सहानुभूति व्यक्त करते हुए पाया गया है जबकि अमरीका ने उस वक्त जर्मनी पर हमला कर रखा था.उनकी प्रेमिका फ़िलिप्स के बारे में भी अफ़वाहें थीं कि वो जर्मनी के लिए जासूसी कर रही थीं.लेकिन ज़ाहिर है इन चिठ्ठियों की चर्चा कूटनीति और राजनीति से प्रेरित नहीं है.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)